《寄荆娘写真》
唐代·李涉

章华台南莎草齐，长河柳色连金堤。青楼曈昽曙光蚤，梨花满巷莺新啼。

章台玉颜年十六，小来能唱西梁曲。教坊大使久知名，郢上词人歌不足。

少年才子心相许，夜夜高堂梦云雨。五铢香帔结同心，三寸红笺替传语。

缘池并戏双鸳鸯，田田翠叶红莲香。百年恩爱两相许，一夕不见生愁肠。

上清仙女徵游伴，欲从湘灵住河汉。只愁陵谷变人寰，空叹桑田归海岸。

愿分精魄定形影，永似银壶挂金井。召得丹青绝世工，写真与身真相同。

忽然相对两不语，疑是妆成来镜中。岂期人愿天不违，云軿却驻从山归。

画图封裹寄箱箧，洞房艳艳生光辉。良人翻作东飞翼，却遣江头问消息。

经年不得一封书，翠幕云屏绕空壁。结客有少年，名总身姓江。

征帆三千里，前月发豫章。知我别时言，识我马上郎。

恨无羽翼飞，使我徒怨沧波长。开箧取画图，寄我形影与客将。

如今憔悴不相似，恐君重见生悲伤。苍梧九疑在何处，斑斑竹泪连潇湘。

作者简介：李涉（约806年前后在世），唐代诗人。字不详，自号清溪子，洛（今河南洛阳）人。早岁客梁园，逢兵乱，避地南方，与弟李渤同隐庐山香炉峰下。后出山作幕僚。宪宗时，曾任太子通事舍人。不久，贬为峡州（今湖北宜昌）司仓参军，在峡中蹭蹬十年，遇赦放还，复归洛阳，隐于少室。文宗大和（827-835）中，任国子博士，世称“李博士”。著有《李涉诗》一卷。存词六首。